b'\n_START_ARTICLE_\nBaker\n_START_SECTION_\nPridobivanje\n_START_PARAGRAPH_\nVe\xc4\x8dino bakra pridobivajo v obliki bakrovega sulfata v povr\xc5\xa1inskih kopih iz porfirnih skladov z vsebnostjo 0,4 do 1,0\xc2\xa0% bakra. Po podatkih za leto 2005 so ve\xc4\x8d kot tretjino svetovne proizvodnje pridobili v \xc4\x8cilu, sledile so Zdru\xc5\xbeene dr\xc5\xbeave Amerike, Indonezija in Peru. V razvitem svetu je pomemben vir bakra tudi recikliranje._NEWLINE_Ocenjujejo, da zaloge bakra ob sedaj dostopni tehnologiji pridobivanja in trenutnih trendih nara\xc5\xa1\xc4\x8danja uporabe zadostujejo \xc5\xa1e za 25 do 60 let. Zaradi pomembne vloge bakra v napravah, ki so klju\xc4\x8dne pri vzdr\xc5\xbeevanju standarda v razvitem svetu (npr. elektromotorji in integrirana vezja), obstaja skrb, da bo imelo pomanjkanje bakra podobne posledice kot jih napovedujejo za pomanjkanje nafte.'